Reformationsmonumentet er et monument på Bispetorvet i København formgivet af billedhugger Max Andersen og arkitekt Harald Lønborg-Jensen til markering af de 400 år, der var gået siden overgangen fra katolicismen til den evangelisk-lutherske tro.  En komité havde fra 1936 arbejdet på projektet med biskop Hans Fuglsang-Damgaard som formand. Afsløringen fandt sted den 6. juni 1943. Bispetorvet fik sit navn samtidig med rejsningen af reformationsmonumentet i 1943. Tidligere har først Studentersamfundet og siden Københavns Universitet ligget i bygningerne bag monumentet.